
      koliko god riječi

da se dogodilo

ipak mi je dozlogrdila

ova teška tišina

i vapim

ljude novorođene

koji umjesto govora plaču

svekoliku ljudsku radost
    

  
    NOVO IME ZA CRNO

  
    HAD

     

    smrt je ovdje život

sudbine bacamo kao karte

naš stol je beskrajan

i svaki čovjek na njega pljune

ili ga poljubi

    mi smo i junaci i antijunaci

grubi ljepotani i ružne dobričine

mi smo Bog ovoga dolje

i onog gore

    mi smo podzemlje

     

    5. 2. 1991.

  
    GOSTIONICA NA KRAJU GRADA

     

    istina je bila hladna i šutljiva

gosti su svo ovo vrijeme

pijano groktali na sliku Posljednje večere

    netko se smijao obijesno

pucajući samome sebi u noge

    “vi vidite ali ne opažate”

kaza Sherlock Holmes s vrata i ode

    onaj je potrošio svu municiju

i umoran od plesa urlao

a gosti su stavili glave na šank

i bez glava otišli

da kući stignu prije svanuća

     

    14. 7. 1991.

  
    VRIJEME USUDA I OSUDE

     

    znam

vi biste bili u stanju da me kaznite

kao nitkova i protuhu

bez provjere

i moje lice

tajnovito kao Pompeji

vi biste mogli izbrisati

iz svojih očiju

kao sekret

    šteta rekli bi sjetno

šteta

    i znam

teške su ove riječi

i tužno ih je reći

no nismo li veći

u tuđoj nesreći

i nismo li sretniji

    eto to znam

i zato ne razumijem samilost

i zato kada me boli

tada se zatomim u ježevu kuću

i tamo se ježim

    potpun

i beskrajno tmor

     

    28. 7. 1992.

  
    NOVO IME ZA CRNO

     

    moje zanimanje je brojanje leševa

ja dajem sućut

i s dubokom tugom javljam

    i patim ovo patničko vrijeme

i udišem ovaj otrovni zrak

ja umirem sa svakom smrću

i urlam da zemlja zadrhti od bola

    oh ja sam jecaj svih jecaja

    sedamnaest je sinoć mučki ubijeno

gorjele su kuće

i pucalo se…

… i još se puca

    o Bože

o Bože

oduzmi ljudima sluh

neka ne čuju moje riječi

oduzmi moju riječ

neka sve ovo ne bude istina

    i neka prođe vrijeme

neka prođe

između nas

zatvorimo vrata

     

    8. 7. 1991.

  
    POJ NEBESKIH PTICA

     

    od tišine dublji bijaše zrak tog

praskozorja

a sve mogućnosti mogućne

ljetni dan se s istokom spajao

nebo je šutjelo a ja čujah

    da gavran grakće ne bi bilo tako

žalobno

niti da zvijer urliče toliko strašno

tajanstven i nestvaran

neiskaziv i nepojmljiv

šum
… došli su kao vjetar

divlji neosjetljivi i nemilosrdni

dah im je bio nečist težak i gust

a oči im bijahu bijes i mržnja

smijali su se

iskeženih zuba smijali su se

i kao grane mladih breza

rezali naše vratove

nešto su govorili

ali im nismo razumjeli jezik

a znali smo riječi

sjekli su nas

sve zglobove

sve mesnate međuprostore

krok koje se sječivo noža bez napora uvući može

otkidali su

a mi smo bili dobri

i šutke smo podnosili bol

    bijah zatečen

ne znajući točno budi li me to san

ili…

oćutjeh

kroza otvoren prozor

koji gleda prema ravnoj Slavoniji

kao tajanstveni šapat anđela

širio se

šum

prolazio je kroza me

kroz zidove i gradove

kroz meridijane

unedogled unepovrat u beskraj
mi vas ne proklinjemo

govorahu komadi mesa razbacani

po plodnoj ravnici
mi vas ne proklinjemo

jer vaša srca su umrla

a vaša tijela tek traju

vi nemate Boga u sebi

i vaša duša crnja je od kaosa

o spodobe

kada prođe vrijeme ludila

vaš san neće miran postati

i vaš dan okrugli zatvor će biti

ma gdje da jeste

jer mi smo tu

jer mi smo istina vaša oživljena

mi – za koje misliste da smo mrtvi

i da smo samo meso

razmrvljeno

po plodnoj zemlji slavonskoj

     

    15. 9. 1991.

  
    PLES PROJEKTILA

     

    lezi!!!!

skutri se i…

    crna mamba pleše u ambisu

niti je dolje zemlja

niti je gore svod

neodoljivo

neuhvatljivo

i vječno

sikče

    lezi!!!!

skutri se u sebi čovječe!

ne gledaj i ne misli!

ne diši!

lezi! skutri se u sebi čovječe!

to te crna mamba vrti

da umreš u njenoj smrti

to te crna mamba vrti

da umreš u njenoj smrti

to te crna mamba vrti

da umreš u njenoj smrti…

     

    15. 4. 1992.

  
    DOK OLOVO GORI GOVORIM

     

    odjednom

zlatni trag od zlatnog praha

raspara svod

i moje misli već su gore

a moja želja poludi

gdje je taj aerolit

taj meteorski kamen kojega tražim

taj znamen

u kojemu šuti tajna Svemira

i rekoh

eto pala je zvijezda

samo je zvijezda pala negdje

i lijepo je za oči

a kod nas padaju prizemlja

i svi su nam ubrusi krvavi

kod nas padaju nepravde kao kiše

a mene boli dobrota

nego što je čovjek nego priroda

od koje bježi

a mene bole buđenja i nespokoj

o kamo onda?

u nebo zvjezdano otići

za svojim mislima

kao pas za svojim gospodarom

come on!

kamo?

u tajnu

     

    15. 5. 1992.

  
    ČOVJEK MODERNI

     

    jednom riječju – kaos

homo sapiens rasipa svoj genijalni um

svoj genetski nos

i svu svoju genijalnu umotvornost

u veliko nešto što će možda doći

a hoteći slijepcu pomoći

eno vadi mu oči očajne

i smišlja hrabrosti

velike kao kolajne

i krike britkih bitaka

on pravda borbom opstanka

sam kao samuraj

ja još sanjam vigvame u snijegu

virtuoze vješte šteket mladih roda

u ime naroda

sloboda

još nije do mojih voda

dovodnila

a Voodoo i Kreoli zovu na Haiti

Dalaj Lama na Tibet podno Himalaja

ahoj

a mornari

toliko je raja na morima bez kraja

i božanske pravde

u tamuznim prašumama

Sumatre i Jave

bijel kao Biblija

homo sapiens rasipa svoj genijalni um

a ja produhovljen

pokušavam prepoznati glas nadnaravni

u nama

naravno

     

    17. 6. 1992.

  
    BEZ NASLOVA

     

    nestalan kao dine u pustinji

ja nastajem i nestajem

samome sebi

čudan.

ubijati ako budem morao

prvoga ubit ću sebe.

tek u trenutak

tihi

ući vlastite smrti. dobrovoljac.

jer ne trebam ja tuđu bol.

ni hripac ni krik

tuđi.

i ne trebam bič Božji da kažnjavam

munje u jédnim ljudima

i ne hranim se mržnjom.

a ne mogu a da ne budem iznad.

i ljubim jad u jadnome

i vidam rane

njegve.

i ne mogu a da ne vidim kako

već ostarjelo vrijeme

svježe uzima

žrtve.

i pitam se onda zašto gradovi

padaju umjesto kiša

i gdje još ima

smisla.

ubijati ako budem morao

nekoga nekada negdje

zbilja hoću li

moći

zaustaviti izgladnjelu zvijer

u sebi prije nego što…

sebe ubiti

moram!

naprosto dimenziju kad promijenim

prestat ću tijelo biti

ovo što čeka

dugu.

nestalan kao dine u pustinji

nastajat ću i nestajat

samome sebi

čudan.

     

    19. 2. 1993.

  
    BOŽIĆI TAME

     

    Morana

ne možeš me Morana više moriti

ne možeš me kao drevne Morlake

po timorima i raskolinama velebitskim

ne možeš

jer ja znadem

rođen ja sam san drugačiji

i dan je stoga ovaj Morana blag

i moje srce radosno

    a tamo gdje se Sava s Dunavom spaja

tamo daleko

ispred i usred očaja

etnički čisti divljaci

suludi igraju dark

zazivaju te Morana

da ih zaštitiš od zvonjave

i zavode te zdvojni

i zaklinju te Morana a ti ih moriš

moraš li Morana moraš li

a moraš a moraš

     

    1.12.1992.

  
    NEBO HRVATSKIH RATNIKA

     

    štoviše

trebali bi i nebo hrvatskih ratnika štovati

jer ove kiše su plodnije

i kao da slobodnije padaju

    a kada masline buknu iz natopljene zemlje

i kada nam toplije i ljepše postane

u našim vlastitim kožama

možemo li a ne pogledati

u zvijezde ponad nas

kao u zdenac nade

možemo li a ne pomisliti na nedužne

nepovratno nestale

    štovati bi trebali nebo ratnika hrvatskih

naših dragih

krasnih

sasvim sraslih s nama

duboko u nama

     

    16. 7. 1992.

  
    U IME OVOG VREMENA

     

    u ime ovog vremena

i mi ćemo podignuti glas

dokad će uvijek misliti netko

da misliti treba umjesto nas

    a tako je još od prapočetka

i uvijek radi nečije slave

mi mali topli obični ljudi

za sreću svijeta dajemo glave

     

    15. 3. 1992.

  
    RAZGOVOR SA SARAJEVSKIM GROBNICAMA

     

    Egipat?

nije Egipat.

pustinja?

nije pustinja.

a onda, što je?

zlo je.

zbog čega?

zbog svega.

    humke. humke i humke.

    baš svuda?

i tuda. svud piramide.

zašto piramide?

da vide.

koga?

Boga. i ljude da sude.

zbog čega?

zbog svega.

    a. tako.

da. tako.

     

    24. 3. 1993.

  
    UMRIJETI

     

    a kada izgore ovi slamnati dani

i ovaj urlik kada se utiši

žrvnjava naših usana – kamena naša molitva

možda se usliši,

usliši.

u nepovrat, rekao je, kada odem,

molim,

mojoj mi miloj prenesi Kati

da se nisam patio.

kaži,

kao kiša kad se spusti u Mrtvo more

da sam se i ja tako u svoju smrt.

tu,

u vrtu me pokopaj,

duboko na ovoj mojoj zlosutnoj zemljici,

da bude plodnija

i da bude bolja.

i, ako ti je volja

možeš mi i križ na dušu metnuti.

a kada izgore ovi slamnati dani

i ovaj urlik kada se utiši

žrvnjava naših usana – kamena naša molitva

možda se usliši,

usliši.

     

    20. 4. 1994.

  
    POSLJEDNJI GLADIJATORI

     

    glavom bih

a glava s gvardijanom

glasom bih

ali

što je glas moj gomili

    glad

uvala u dnu

duboka kao mistika isteka

    rukama a ruke nebu krenule

razornom vremenu unatoč

    ne gledam

ali znam da me prati

budno oko kamere

ne slušam

ali čujem urlike

s druge strane svijeta

otvorim vrata pustinje

a milijuni prinesu pivo

žednim usnama

nečiji me šapat preklinje:

umri molim te umri

nemoj se dugo patiti

    glavom bih

a glava nestala… nekamo…

glasom bih

a glas na vjetru pjevuši

ruke se sa zemljom spojile

i neće da se razdvoje

     

    7. 2. 1994.

  
    OSMA NOĆ U TJEDNU

  
    TIŠINA

     

    otkud je došla ako je došla

kamo nas vodi ako nas vodi

i što je ona

    šapat Boga u uho vječnosti

ples na vodi vilinog konjica

il’ spokojni san naših prapredaka

    tako je jednom izgledala Zemlja

tako su jednom rađala se mora

tako smo jednom gledali se tako

    i sve je bilo

početak

     

    27. 11. 1991.

  
    NEUKROTIVE KOBILE

     

    tijelo je moje krhka kočija

strasti su moje divlje kobile

tako su lijepe kad slijepo hrle

i vrle kad grle

i nage

i drage

đavolje sestre vatrene kuge

vi gorke more demonskih moći

dabogda gorjele dok ne dogorjele

u sebi samima zasvagda nestale

neka vas nema neka ste bezdan

kad niste mir što mudrost sluša

neka ste točka na kraju neba

neka vas vreba gladna potreba

jer varka vi ste a nikad duša

tijelo je moje krhka kočija

strasti su moje divlje kobile

uzde su moje vjetar orijaš

a ja kočijaš

     

    28. 4. 1994.

  
    STVARANJE NIŠTAVILA

     

    on nikada ne stari

kao da je đavao

taj moj seksualni nagon

a ćutim se moralnim

i ne bih se davao

i sveti poštujem zakon

ali

kada snagom uragana

šikne iz moje tmine

glavni pokretač svijeta

progonjen tad proganjam

i više me ne brine

moral ni grozna osveta

    čak činim pa me nose

nove i nove strasti

u slast a tada se gubim

pa radnje radim proste

i ne plašim se pasti

i grizem otimam ljubim

    i barem da ima kraja

suludom ovom stanju

pa da se pomirim s vragom

jer meni treba raja

i sjaja u smiraju

i neću da budem nagon

    ali avaj evo ga budi se i žudi

a ja mu se iznova iznenađen čudim

     

    10. 5. 1993.

  
    ČEŽNJA

     

    da bude spremna

u tebi žena

mene pastuha žednog

da napoji

žeđam

da uđem revan

susretljiv i nježan

u tebe nasušna čežnjo

sav radosti predan

gledam te i gorim

đavolija neka u spokoju stoji

možebit se bojiš nepoznatih stanja

kad se dugo tone u slatka drhtanja

i kad se uranja

no prekrasna moja

skupa ćemo preći

ti ćeš samo leći

odreći se svoga vlastitoga tijela

da bi veći bili

i od naših želja

ti ćeš samo leći

i možeš da te nema

nirvana

umjesto mog imena

nirvana

to ćeš samo reći

tek u tvome oku

zaiskrit će žena

nikad tako čedna

toliko blažena

     

    6. 1. 1993.

  
    SUBOTNJA VEČER

     

    prekrasna kao laž

plava i crvena kao opsjena

osma noć u tjednu

    to je najveća igra opijenih leptira

za moj i za tvoj

za naš i za vaš

pohlepni novac

    kada više nemamo crnog janjeta

mi u zamjenu žrtvujemo sebe

kako nam subotnja večer

ne bi propala

     

    10. 3. 1991.

  
    ŽRTVA

     

    ako mi želiš pomoći

podijeli sa mnom postelju

i oči u oči u noći

pričajmo o sreći i veselju

    i prospi prah mladog mjeseca

u mrak što pada po nama

    ako mi želiš pomoći

vodi me do kraja do raja

i vina mi vina natoči

s osmjehom koji osvaja

    i vatru zapali strastvenu

moje je srce lomača

     

    25. 10. 1991.

  
    NEPOZNATOJ ŽENI

     

    podaj se meni nepoznatom

nepoznata ženo

jednom u životu

i ne očekuj da zaustavim

oblake tamne kad krenu sa sjevera

i ne očekuj

vulkane zgasle da oživim

i čudo da stvorim ni iz čega

    naprosto

kao toplom povjetarcu

meni nepoznatom se podaj

i sve je što ti mogu reći: idi

ako ti se ide

ili ostani

kada želiš ostajati

     

    18. 10. 1991.

  
    JEDNOM ĆEMO SE IPAK SRESTI

     

    ljubav nam je zavezala oči i zapalila srca

mi gorimo tražeći se

od istog prokletstva ukleti

u istu igru bačeni

    ako se nađemo

nebo će dodirnuti zemlju a ona će dati plod

i svaka ptica će naći svoje jato

i svaka zvijer svoj čopor

a zapravo

mi smo se oduvijek tražili

kao što su se oduvijek

svi ljubavnici svih vremena

i svaki naš promašaj

samo je korak bliže do našeg susreta

i svaka naša prevarena nada –

još jedna mudrost više

rogobatni

tuđe šutnje

i tuđe slutnje dodirujemo

mi

slijepi

u vremenu bez kraja

u kojem nema smrti

nema smrti da ubije

da ubije naša traženja

     

    20. 6. 1991.

  
    OBIČNA LJUDSKA SREĆA

     

    prvo smo ljubav vodili

na zemlji podatnoj i mekoj

onda smo Boga molili

a nebo bijaše

kao da će pasti

    naša njiva je mala

ali uvijek daje više

i ponekad

između kiše i kiše

tiho

od umora tiše

s ljubavlju gleda na nas

     

    16. 3. 1992.

  
    LJEPOTA LJUBAVI

     

    ljubeći tebe

ljubio sam sebe u tebi

a ne bje dan da počinje

otpočinje

a ne bje noć da svršava

završava

samo šarolik god godina

i pusti prostor zemlje Nedođije

    ako je to moj prošli život

koji evo traje

a ja neuk još

neznatan i krhak

hoću li ikada zapaliti vatru

i srcu svomu vlastitome

i da te volim zato što volim

i da te ljubim ljubavi

hoću li ikada podrugljiv stati

pred vrijeme ovo što svud me prati

da vrisnem glas da viknem misao

volim da volim a to je smisao

     

    1. 1. 1992.

  
    DA MOJ DAN NE BUDE PRAZAN HOD

     

    dao sam ti svoju veliku ljubav

obasjavao sam te svojim tijelom

grijao te svojom vatrom

bio sam tvoja odjeća

    dao sam ti

i mudrosti

i ludosti

i radosti

i gadosti

i noći besane

i buđenja slatka

i ono što se skriva

i ono da te volim dao sam ti

a sada te molim vrati mi

vrati moju veliku ljubav

da ne budem more bez oluja

da ne budem nebo bez oblaka

da ne budem stablo bez plodova

vrati mi

da me ne odnesu vjetrovi

da me ne zavedu skitnice

i ne ubiju niskosti

    i da budem svoj

i da budem sam

u svom prestajanju

u nestanku ovom vrati

moju veliku moju veliku

vrati

     

    11. 5. 1991.

  
    ZANOSNE IGRE OPSJENARA

     

    činilo se vječnost tek trenutak traje

a ja prazan prostor

bezoblik bez kraja

činilo se drhtaj svega me osvaja

kao da sam bezdan

kao da se širim

i šire od toga

kao da sam umro

a ne znam za koga

    velika je želja veća od svih stvari

    gutao sam kopna mora čitav svijet

i milijun zvijezda i sazviježđa splet

i sva ona druga koja preostaju

i sve sfere neba

i onkraj na kraju

    tek trenutak samo trajaše ljepota

onda odjedanput odnekud iz duše

od mene ka tebi zvijezde se rasuše

     

    7. 3. 1992.

  
    OBRED

     

    podignem lijevu ruku

(onu koja te najviše voli)

a desnom čvrsto obuhvatim ens

pri tome govorim:

o metodi

o mudrosti

o testisu pastuha

o bređoj kobili

o mandorli

o zagonetkama

i o tajnama

u tajnama

potom

ponizno priznam nekoliko krivnji

moje grešne duše

te tako porastem

u očima Boga

duboko udahnem

udahnem – izdahnem

tiho glagoljim:

da mi donese to što mi nosi

da mi se desi to što se skriva

i da mi biva to što se sniva

da mi donese to što mi nosi…

zatim prestanem

spustim lijevu ruku

(onu koja te najviše voli)

a desnom zaokružim Svemir

sklopim oči

i zamišljam kako ti dajem

     

    20. 7. 1993.

  
    ZA LJUBAV

     

    prestao sam razmišljati o svome ludilu

(diluvij, lumen mundi, homo sapiens)

jednostavno,

probudio sam zoru, otvorio prozor i pustio sunce

unutra,

    a ti si još uvijek spavala.

    pa neka, rekao sam,

ponekad je dobro napojiti cvijeće

i psiću se ponizno ponuditi,

pa neka, rekao sam

i duboko udahnuo prostor

i poj ptica iz vrta,

a ti si još uvijek spavala.

    eto, za ljubav,

vjetrovi u proljeće postaju mekši

a pčele živahnije,

i jutra dolaze, donose mi, odnose me…

    otvorio sam prozor,

udahnuo prostor

i pustio sunce unutra.

ti si još uvijek spavala,

a ja sam žarovit žudio da se probudiš,

onako, sama od sebe.

     

    1. 5. 1994.

  
    SLIČIM RAZLIČIT

  
    * * *

     

    
      Ivici, Zlatku, Dariju, Danijeli, Ani…
    

     

    iako smo sasvim slučajni

mi neprestano promatramo svoje korake.

prolazimo,

a kao da poniremo,

i kao da izranjamo,

i kao da nikad i nismo bili ranjeni.

proždrlina vremena

kovitla nas i melje.

od vode smo

i u vodu ćemo se vratiti,

u vječne kiše.

i kada nas kao ne bude više,

glazbu naših velebnih koraka

govorit će Wagneri budući

našem grobovlju.

    prolazimo i prepoznajemo se

jedni u drugima,

i pitamo jedni druge: kamo?

ili ne pitamo. svejedno.

     

    15. 5. 1994.

  
    SAMOSPOZNAJA

     

    
      meni
    

     

    ja sam samo riječ jednom izrečena

a kada je shvatim raširit ću ruke

hej pa zašto patim

    ako sve je krug

i ako sve se kreće

između neznanja požude i sreće

opet ću se vratiti

tamo

na početak

i ponovno kazan vremenu što čeka

bit ću riječ više za jezik čovjeka

     

    4. 8. 1991.

  
    SRAZ

     

    
      tebi
    

     

    kada se ja dogodim tebi

ti bjelodano bježiš u pijanstvo

i stvaraš me potom

kao Bog kada stvara potonje

i varaš varljivo vrijeme

i vrlim se ćutiš

kao da je važno to što eto

i ti možeš stvoriti

a onda otvoriš srce

sred tišme u tmuši

i u tvojoj duši

skruši se

i posljednji nepoćud

     

    15. 8. 1992.

  
    DRAGIM PJESNICIMA

     

    moja najveća greška

što volim ptice nebeske

a gledati ne znam u visine

a one neuhvatljive lijepe

prolijeću kao godine

te tako s pjesmom u Svemir poniru

a mi ne znamo gdje

i da li zapravo ikada umiru

     

    3. 3. 1992.

  
    CRTEŽ

     

    
      Saši Meršinjaku
    

     

    prvo sam nacrtao čovjeka

a onda čovjeka iza čovjeka

a onda s kraja na kraj put

kao uže

i još duže

i još uže

    ovo je hajka – povika čovjek

hajka na hajku

vrati mu jeka

prekasno – kaza čovjek koji bježi

ovuda nitko ne može proći

i kao iz mreže naprosto

iz mojeg crteža pobježe

kao da skoči

pred moje oči

i njegov lik

poprimi oblik

te takav

nekamo

nekako

neobičan

ode

     

    24. 8. 1992.

  
    MOLITVA

     

    oče moj

koji jesi

kao izvor na kojemu se ogleda sličnost

kao pređeni put

i kao pomirenje (samoga sebe sa samim sobom)

oče moj

onda

kada skrušen u molitvi Bogu dođeš bliže

pokloni se i grijesima mojim

kao što se ja klanjam

grijesima svih koje volim

    pomoli se divljim vodama

koje još uvijek teku

kao tvrda i teška istina

kroza cijelog mene nemirna

i štite me od zla

a to Bog svekoliki zna

     

    13. 3. 1992.

  
    NADČOVJEK

     

    
      Nietszcheu
    

     

    potom kod ljudi odem

i sličim različit

i čudim se nesmirljivo

nedodirljivom

    na tolike bih ušao dveri

a da ostanem čist

kao istina

i kao svjetlost

    a svuda mostovi

na njima čuvari kreposni

a na njima okovi

    potom od ljudi odem

a obala

baldahinom prekriveni prijesto

pravi mi mjesto

i onda gledam

kako mlad mjesec ocean ziba

    ocean i ribe u dubini

     

    29. 6. 1992.

  
    ČAPKUN

     

    
      konju
    

     

    jednom kad svijet je bio dobar prema meni

(bijeli leptiri su letjeli nisko i krivudavo)

jednom sam volimo konja jednog čapkuna

sitna malahna koraka a brzoga kasa

    bez glasa gledah u ljepotu

    kako je silovita slika mirisnog sutona

kad udar kopita pomuti tišinu

i zapleše čapkun – primabalerina

i zaigra plahost

i žudnja

i žest

    ali konj je bio i konj uvijek jest

žrtva

pitom kao mrtvac uđe nam u podsvijest

a mi se predamo vjetru što nas treba

i kaskamo između prokletstva i neba

     

    16. 8. 1991.

  
    PJESMA O VRBI

     

    podne, ptica, nebo

i napeta slutnja nastajanja.

    tu tekla je voda.

oduvijek tekla je, oduvijek tekla,

vlažna kao riječ

i hladna kao mač.

kao mač i mač.

    tad pala je ptica

noseći podne u sebi.

ptica s perjem plamenim,

jarkocrvenim

i s grančicom vrbe u vršanu kljuna.

tad pala je ptica

na zemlju, na vodu, u želju, pala, dala se,

ali zemlja vrbu primila.

    a vrba, dirnuvši zemlju, zadrhta.

raširi krila zelena

i k nebu se u nebo podiže.

potom, ponizno krila je spustila,

nemoćna da prhne u bijele oblake.

krila je spustila i tako ostala,

zdvojna i žalosna.

vrba nad vodom.

     

    8. 5. 1994.

  
    BAJKA O SLOBODI

  
    STVARANJE

     

    kada me izgladni

mamljiva misao koju ne znam reći

a jutro bude meko

i šuškavo kao vjetar u polju bambusa

te

kada budem rađao

porodit ću more

    iz školjke ako je nađem

ispit ću riječ iskona

a onda će mi biti sasvim svejedno

da li sam tu

ili sam bilo gdje

drugdje

     

    5. 9. 1991.

  
    SPOZNAJA

     

    moji su koraci oblaci

gurav sam i guram godine

kroz ovo vječno vrijeme

i prolazim

slijep kao Diogen

    ja gnostik Valentin

ponovno otvaram prazna prostranstva

i stvaram se stvarnijim

od zvijezda stajačica

    stariji od postanka

proklinjem prah

i drhtim

u dvojnost

u trojnost

u višebroj

jer samo jednom je sunce nadohvat

i istina je jednom samo ista

pa pjevaj ptico

    pjevaj

jer ja

Valentin

prostranstva

     

    6. 4. 1993.

  
    BAJKA O SLOBODI

     

    slobodo bajko pričaj mi priču

    bijaše Trocean kao tri Tiha

bijaše brod bez kormilara

i jata vjetrova raznih smjerova

    bijaše želja da se ode

i druga želja da se dođe

i nebo jedno što vodu ljubi

tamo gdje oči ne vide kraj

    bijaše mladost jedra sva bijela

i to bi bila ispovijest cijela

    slobodo bajko pričaj mi pričaj

    stvori se nebo tmasto i teško

a voda crveni bakar što ključa

stvori se nemir pijan od slutnje

i drhtaj jedan i jedan krik

    bičevi munja šibaše svod

suh list na vjetru bijaše brod

    diže se more a nebo pade

uz tutanj bubnja

uz prasak groma

stvori se bol Trocean cijeli

tako bar pripovijest o tome veli

    pričaj mi bajko slobodo pričaj

    prosu se zora a Trocean sakri

tamne dubine od sjaja dana

oluja strasti nestade s mrakom

a brod za svojom otplovi varkom

    godina bi

i dvije

i tri

    a jednoga jutra

doletje ptica na pramac broda

žarka od svjetlosti moćna od pjeva

obala obala zaigra brod

i oganj postade od nestrpljenja

veliki plamen buktinja žar

    čudo u čudu

čudo u čudu

čudo u čudu

    iz pepela starog stvori se novi

spreman da ponovno nekamo plovi

     

    * * *

    sudbina ista svakom je brodu

da kuša vjetrove da mjeri vodu

i traži mene

bajku slobodu

     

    15. 4. 1991.

  
    PIJANKA

     

    reče mi veliki život:

ti si moj rob a ja sam tvoj sluga

i kada otmemo vrijeme

gdje će nam biti kraj

    a izba bijaše

i u njoj boca

a boca bijaše

i u njoj nada

    meni se pije – nju ćemo piti

a tako pijano možemo iti

dragoga Boga prevariti

uzeti vrijeme i modroga neba

i više nego što li nam treba

    i stvarno bi

i mi smo pili

i mi smo pili pili i pili

Boga smo skoro zaboravili

i modro nebo i vrijeme svo

    što je to? viknuh

zar nema nade? što ćemo dalje?

a kaza život – dosta se pilo

da ima još zlo bi nam bilo

a osim toga

zar nismo rekli ići kod Boga

     

    25. 2. 1992.

  
    VEČERNJI IZLAZAK

     

    kažu

postoji rijeka preko koje prelaze naše duše

a ja sam čupao vlastite korijene

i zbog toga su mi krvave ruke

    ti si prokleti Hrvat

i stalno te nešto tišti

kaza mi doktor Smith

a mi Amerikanci

naprosto volimo vaša vina

petkom poslije ribe

    rijeka je kažem rijeka

u tebi kao i u meni

i od Boga je

i voli molitvu

    a doktor Smith šuti

dugo i kao mudro i kao duboko

šuti

ne razumije

na kraju spiritus ubi vult spirat

kaza

onda sam ja mudro i duboko

duh diše gdje hoće mladiću

i sakrij te proklete ruke

i krenimo već jednom

vrijeme je

     

    10. 1. 1994.

  
    ULAZAK U RAJ

     

    pružali su ruke prema meni

a ja sam izvukao nož

bila je ludnica od neba

i sićušni čovjek kao da se digao

tad kada sam stigao

padala je crvena kiša po crvenim rijekama

mirisala nedjelja iz vrtova rajskih

dvije žene su me zvale

i ja sam im prišao

muškarac si rekle su

grub si i smrdiš na znoj

a ja sam vrištao

jer

nikada se nisam tako nisko spuštao

tako prepuštao a toliko guštao

hej pa ja sam mrtav

mene više nema

a ovdje svi me vole i tu me ne bole

zemaljski poroci

ja sam stvarno mrtav

zar to nije kraj

zar da vječno živim bez nade u raj

ne! o ne! o ljudi! izađimo van!

mi paklena klatež znamo gdje je spas

blizu sasvim blizu pakao nas čeka

veliki pakao za malog čovjeka

     

    26. 12. 1991.

  
    PRVI DODIR SA SMRĆU

     

    novo

novo se rađa

zvijezde padaju po meni

    dođite veseljaci svih svjetova

u mir moje malene sobe

donesite sve svoje radosti

neka zamiriše smijeh

kao dim marihuane

    izgorimo u sreći

neka oni što ostaju iza nas

budu malo manje tužni

zbog našega sretnog nestanka

     

    13. 6. 1991.

  
    JAHAČ APOKALIPSE

     

    tako sam lako sjeo na bijeli kristalni oblak

kao na čista i bijela konja

i već pomalo umoran od pomame

i umiren blizinom zvijezda

omekšah

    eto

više ničeg nema

još samo ovaj ankh

kojim sam dodirnuo vječnost

još samo ovo nebo u obliku dodekaedra

i odjek buke

srušenog svijeta

kojega sam u naletu

netom ubio

     

    3. 9. 1992.

  
    SUTON

     

    prvo je paun ubio zmiju

onda sam pauna ubio ja

a gladak

a klizav

i sluzav

izmicao je

dan

i bilo je teško ostati nepomičan

kada je čak i trava drhtala

    u mome koraku nije bilo tajne

tek tirkiz na licu

od sunca na zalasku

tek duboka šutnja

i slika mrtve ljepote

u galeriji moje duše

     

    12. 5. 1992.

  
    RADOZNALOST

     

    o. kako lagodno ugibaju

škorpioni, sluteći skori kraj.

i kako čudesno uspijevaju

prepoznati slonovi svoju smrt.

i kako polako progovara

u nama skrivena zagonetka,

tajnovita podsvijest koja zna

i naše vrijeme umiranja.

prestanite čekati bolji san

vi drage dremljive sanjalice!

probudite stoljeća ispod vas

i drevne nađite odgovore;

požderite pohlepno znanje svo

pak Bogu kažite svemogućem:

gospodine preblagi Bože naš,

mi evo spoznasmo podrobnosti

nestajanja. vidjesmo našu smrt

gdje stoji bezuba. trinaesta.

dodirnusmo potpuno našu bol

te tako taknusmo nemoguće.

Svemogući Gospode, takvi ti

Dođosmo u život zaljubljeni.

o, ali ti nas Bože prevari.

     

    28. 1. 1993.

  
    GLEDANJE U DUBINU

     

    sve više i mnogo ljudi akrofobičara

korača kroza iglene uši

pa preko čarnih

pa preko bajnih i sjajnih prevara

do polja beznađa

a u mome ogledalu

siromašan kao Karmelin

Edgar Allan Poe

uporno traži riječi

da opiše nemoguće

vuče se kugla elipsookrugla

u ruletu vrti milenije rugla

a glave milijuna sanjaju o sreći

za vrijeme buduće gospodo

trebamo imati ključe

dolje sve krinke i odore stare

za karnevale samo

neka nam služe

jer mi smo duže

od blijedih brda žutih stranica

pođimo zato

pođimo preko granica

ništimo ere

brišimo sfere

preko granica

iz tajne tajni

u tajnu sjena

ispred vremena

     

    9. 6. 1992.

  
    SANJARIJE

     

    eda negda gladna Gea

u nedogled glad odagna

a vrela od nestrpljenja

ljudska želja što bi htjela

cijeli beskraj postao bi

vječnost i neumiranje

i trajanje bez kajanja

i davanje zbog davanja

    što bi duša naša tada?

kao pčela uvijek rada

plesala bi uokrug

ne bi znala za starenje

tavorenje i žaljenje

    eh bio bih eda negda

i ja s vama i u vama

kao svjetlost u zvijezdama

    eda negda gladna Gea

eda Gea gladna negda

     

    24. 7. 1992.

  
    HVALOSPJEV ZA DUŠU

     

    prožima nas

a pokatkad se zakrivljuje u nama

skrivena i zatajena

jedna druga dimenzija

i napinje se kao luk zategnut

spreman da odapne

no ne boj se dobri čovječe

nikad nikog nije ubila

duša se prpošno

uvijek samo nudila

i samo čudila

od Tigrisa preko Eufrata

od Karpata preko prahrvata

ona je uvijek samo ljubila

samo snubila

sva plamena

sva božanskog sjaja

to nas evo još i danas spaja

duša naša

s ljepotom beskraja

     

    7. 11. 1992.

  
    PJESMA O ČEKANJU

     

    i proklet

i uklet je ovaj pijesak vremena.

ali ne radi se o tome.

    “ja govorim” rekla je. oduševljena.

u podne. jučer. ptica.

a danas, šutljivi, vadili smo grobnice

i odlučili da više nećemo umirati.

ali ne radi se o tome.

    trebali bi srušiti sve zakone:

duhovnike pozatvarati u same njih

a ove druge pustiti na slobodu.

neka pate.

i greda od cedra još bi trebalo

i neshvatljivog još bi

i čudesnog.

ali ne radi se o tome.

    uvijek i u svemu može se pronaći ljubav.

i tamo gdje ptica kljuca pijesak,

i tamo gdje se oceani mrijeste.

i tamo gdje je kretanje.

u svemu je ljubav.

i u svemu borba.

ali ne radi se o tome.

     

    3. 6. 1993.

  
    KAKO SAM POSTAO G

     

    ovi me odnosi odnose

i vidim

kako bi druge duše

u moju dušu ušle

i njuše me

a nisam cvijeće

i neću da mirišem na ovo

ono je veće

kad nisam obojen

postojan sam onda

i raznobojan kao ton g

i kao zvuk zvona srebrnog

geometrija ja sam

i vrata iz Kefer – Yesefa

nedokučiva sfinga Kerfenova

i pijesak rijeke Gangesa

jesam

i znam da morate doći

nad mojim noćima

vaše će oči bdjeti

jer vama trebaju riječi

vama je potrebna utjeha

jezera zvijezda

i rijeke beskraja

vama je potreban sliv

i spoznaja

i vi ćete doći

jer ja sam

ja taj sjaj onkraja

jer ja sam to ušće koje spaja

     

    1. 1. 1993.

  
    SLIJEPAC

     

    izveo sam psa u šetnju

malenoga uhatoga

jedinoga moga psića

izveo sam psa u šetnju

    ne pucajte o svatovi

subota je za neženje

živžukajte prolaznici

čudite se pokornici

    utaman (jer nema pravde)

psić moj glad već svoju glođe

al’ dobar je dobro moje

malo cvili pa ga prođe

    izveo sam psa u šetnju

malenoga uhatoga

jedinoga moga psića

izveo sam psa u šetnju

     

    11. 7. 1993.

  
    PJESMA O PTICI KOJA SE NE VRAĆA

     

    olako sam priznajem stvorio ovaj svijet

i lakom kao prijevara

promjenjiv kao ćud

i lijep kao zamama

narugah se zvijezdama:

eto i vi mi morate sjati

    o ljudi

dao sam vam kao dobar dobrima

misleći ako imate sve

da ćete bogati biti

i praveći vas na svoju sliku

sebe sam kanio popraviti

no

urlik mi se ote

    tada sam spoznao sve svoje moći

potom ispijao sulude noći

stvarao odvažne da bi ih žderao

žarovit i žestok

a tako utažen

dugo i duboko dugo sam patio

o djeco moja

a onda sam shvatio:

sve ću da se vrati

opet na početak

u alno

u astralno

u jaje kristalno

u kuglu skarabeja…

i crn kao ništan

i velik kao vrijeme

ispočetka kao vrijeme

ispočetka opet

nebeske ću ptice

pripremit za let

u poletu ludom

čudo će se zbiti

i tek na trenutak

otkrit ću vam lice…

učinit ću novi drugačiji svijet

a onda ću stati

i krišom se skriti

u glas prepelice

     

    16. 10. 1993.

  
    DVADESETO STOLJEĆE

     

    probudim se i

u ulicu uđem

u huk

u zvuk uuuuu

u križ

u krug

unezvjeren

u ulicu uđem i

spotaknem se i

posrnem

i padnem

    na ulicu.

ptice dolete, golubovi

iskrvave me

iskljuju, ispiju i

istinu o sebi izgubim.

    u ulicu uđem

posrnem i padnem

ptice me ispiju

i istinu izgubim a

a glas mi mrmor postane i

u samome sebi izgubljen

proklinjem.

     

    14. 2. 1993.

